༄༅། །དཔལ་ས་སྐྱ་པ་ཆེན་པོ་སྔགས་འཆང་ངག་དབང་ཀུན་དགའ་བསོད་ནམས་ཀྱི་སྔོན་གྱི་སྐྱེས་རབས་རྣམས་ཆོས་སྐྱོང་ཡིད་བཞིན་ནོར་བུས་གསུང་ཤོག་དུ་ཕུལ་བའི་དོན་འགྲེལ་སྐལ་བཟང་ཀུན་གྱི་ཡིད་འཕྲོག་ཅེས་བྱ་བ་བཞུགས།། ཨོཾ་སྭ་སྟི་སིདྡྷི། བདག་ཅག་ལྷ་དང་བཅས་པའི་འགྲོ་བ་ཀུན་གྱི་འདྲེན་པ་དམ་པ་དཔལ་ས་སྐྱ་པ་ཆེན་པོ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་ཞབས་པད་དམ་པའི་དྲུང་དུ། ཡོངས་སུ་གྲགས་པ་ལྟར་ན་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་གི་སྲུང་མ་གནོད་སྦྱིན་གྱི་རྒྱལ་པོ་ཙེའུ་དམར་པོ་ཞེས་གྲགས་ཤིང་། གནོད་སྦྱིན་ཉིད་ལ་བཅོམ་ལྡན་འདས་ཀྱིས་རྟ་མགྲིན་གྱི་སྤྲུལ་པའི་དཀྱིལ་འཁོར་དུ་དབང་བསྐུར་ནས་གནོད་སྦྱིན་རྒྱལ་པོ་སྤུ་གྲི་དམར་པོའི་སྙིང་གི་རྒྱུད་གསུངས་པའི་རྗེས་སུ་སླར་ཡང་སློབ་དཔོན་པདྨས་དབང་བསྐུར་མཛད་དུས་ཀྱི་གསང་མཚན་ལྟར་ན་ཆོས་སྐྱོང་ཡིད་བཞིན་ནོར་བུ་ཀུན་ཁྱབ་རྡོ་རྗེ་དྲག་པོ་རྩལ་ཞེས་བྱ་བ་་་་་་ཆོས་སྐྱོང་ཡིད་བཞིན་ནོར་བུ་འདི་ཉིད་ཀྱིས་ཐོག་མར་རྟ་མགྲིན་གྱི་དཀྱིལ་འཁོར་དུ་དབང་ནོས་ཚུལ། དེའི་རྗེས་སུ་སློབ་དཔོན་པདྨས་གསང་མཚན་བཏགས་ཚུལ། རྒྱུད་གཏེར་ནས་བཏོན་ཚུལ་སོགས་ཀྱི་ལོ་རྒྱུས་རྣམས་གནོད་སྦྱིན་རྒྱལ་པོ་སྤུ་གྲི་དམར་པོའི་སྙིང་གི་རྒྱུད་ཀྱི་དཔེ་རྙིང་བསམ་ཡས་རང་ནས་བྱུང་བའི་ཡིད་ཆེས་ཅན་གྱི་ནང་ན་གསལ་བར་བཞུགས་སོ། །དེ་ཉིད་ཀྱིས། ཆུ་ཕག་ཧོར་ཟླ་བདུན་པའི་ཉེར་བདུན་གྱི་ཉིན་དཔལ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་གི་སྡེ་བརྒྱད་འདུ་བའི་ལྷའི་ཕོ་བྲང་ནས་སྔགས་འཆང་ཆེན་པོ་འདི་ཉིད་ཀྱི་སྔོན་གྱི་འཁྲུངས་རབས་རགས་རིམ་ཞུ་འཕྲིན་དུ་ཕུལ་བ་ལས་འདི་ལྟར་འབྱུང་སྟེ། ༈ །ས་དཀར་པོའི་ཡུལ་ན་རིག་འཛིན་བརྒྱུད་པ་སྤེལ་བའི་རིག་འཛིན་ཕོ་བྲང་དམ་པ་དེར། རྒྱ་ནག་པོའི་ཡུལ་གྱི་རྩེ་ལྔ་ནས། །སྨྲ་བའི་སེང་གེ་མིང་དུ་བཏགས། །འཇའ་ཚུགས་སུ་ལྡན་པའི་རྟ་ཕོ་དེ་ལ་བཞོན། །གུ་རུ་པདྨའི་དུས་ཞི་བ་མཚོ་དང་བསྟུན། །མཁས་པ་ཤྲཱི་སིངྷའི་མིང་ཏུ་བཏགས། །བཀོད་པ་ཡར་ལ་གཅིག་བྱས་ན་སྟོན་པ་ཤཱཀྱའི་དུས། མཽ་འགལ་གྱི་བུ། རིམ་པར་བརྒྱུད་པའི་གནམ་རི་སྲོང་བཙན། དེ་ལ་གཅེས་པ་མགར་བའི་མིང་། ཉེ་བར་བརྒྱུད་པའི་ཆོས་ནི་དར་བའི་དུས། །སྒྲ་སྒྱུར་རྣམས་ཀྱི་གྲལ་ལ་འཁོད། །བར་མ་དོ་ཡི་འགའ་ཤས་སུ། །རྒྱ་གར་འཕགས་པའི་ཡུལ་དུ་སྤྲུལ་པ་བྱུང་། །རྒྱ་གར་ཡུལ་ནས་ཚུར་ལ་ལོག བོད་ཡུལ་ས་དཀར་ཀུན་དགའི་མིང་ཅན་དེ་ལ་ཟློ་བ། ཞེས་འབྱུང་བ་དེ་དག་གི་དོན་ཆོས་སྐྱོང་ཆེན་པོས་མཁན་ཚངས་པར་ལྷུག་སྩོལ་དུ་ཕེབས་འདུག་པ་དང་མཐུན་པར་ཅུང་ཟད་ཙམ་ཚིགས་སུ་བཅད་པའི་སྒོ་ནས་བཀྲོལ་བ་འདི་ལྟ་སྟེ། རྒྱ་ནག་རི་བོ་རྩེ་ལྔའི་ཕོ་བྲང་ནས། །སངས་རྒྱས་གསུང་གི་གསང་བ་འཇམ་པའི་དབྱངས། །སྨྲ་བའི་སེང་གེ་གང་དེ་དོན་དམ་པར། །ཟབ་མོ་ཆོས་ཀྱི་དབྱིངས་ལས་མ་གཡོས་ཀྱང་། །སེམས་ཅན་དོན་དུ་ཀུན་རྫོབ་གདུལ་བྱའི་ངོར། །སྟོན་མཆོག་དམ་པ་ཤཱཀྱའི་རྒྱལ་པོ་ཉིད། །རིགས་ཅན་གསུམ་ལ་ཆོས་འཁོར་བསྐོར་བའི་དུས། །ཉན་ཐོས་རྫུ་འཕྲུལ་ཅན་གྱི་མཆོག་གྱུར་པ། །མཽ་འགལ་གྱི་བུ་ཞེས་བྱ་བར་སྤྲུལ། །འདི་ཡི་རྣམ་ཐར་མདོ་སྡེ་རྣམས་ལས་འབྱུང་། །སློབ་དཔོན་ཆེན་པོ་པདྨ་འབྱུང་གནས་དང་། །མཁས་པ་ཆེན་པོ་ཞི་བ་འཚོ་ཡི་དུས། །ཨུ་རྒྱན་ཉིད་དང་བཻ་རོ་ཙ་ན་སོགས། །མཁས་གྲུབ་ཀུན་ལ་མན་ངག་སྩོལ་མཛད་པའི། །པཎ་ཆེན་ཤྲཱི་སིངྷ་ཞེས་བྱར་སྤྲུལ། །འདི་ཡི་རྣམ་ཐར་ཐང་ཡིག་འགའ་ལས་འབྱུང་། །བོད་ཡུལ་ཆོས་རྒྱལ་སྲོང་བཙན་སྒམ་པོའི་དུས། །རྒྱ་བལ་རྟེན་གསུམ་་་་་་ཆོས་འཁོར་ལྷ་སའི་ཇོ་ཤཱཀ་རྣམ་གཉིས་སོགས། རིན་ཆེན་སྤྱན་དྲངས་སོགས། །བོད་ཡུལ་བདེ་སྐྱིད་འབྱུང་བའི་བྱེད་པོ་མཆོག །བློན་པོ་མགར་བ་སྟོང་བཙན་ཞེས་བྱར་སྤྲུལ། །དེ་ཡི་མཛད་པ་རྒྱལ་རབས་རྣམས་ལས་གསལ། །དེ་ནས་བོད་འདིར་བསྟན་པ་དར་བའི་ཚེ། །སྒྲ་སྒྱུར་ལོ་ཙཱ་རྩོད་བྲལ་དུ་མར་སྤྲུལ། །དེ་ནས་ཧ་ཅང་མི་རིང་བར་གྱི་ཆར། །རྒྱ་གར་ཡུལ་གྱི་སྐྱེས་ཆེན་དུ་མ་རུ། །སྤྲུལ་ནས་བསྟན་དང་འགྲོ་བའི་དོན་མང་མཛད། །སླར་ཡང་བོད་ཡུལ་མུན་པའི་སྨག་རུམ་འདིར། །སྔགས་འཆང་ཆོས་རྗེས་བསྟན་པའི་མེ་རོ་ཉིད། །ལེགས་པར་གསོས་པ་འཕེལ་ཞིང་རྒྱས་པའི་ཕྱིར། །བོད་ཡུལ་རྡོ་རྗེ་གདན་གྱི་ཆོས་གྲྭ་འདིར། །ལྷ་རིགས་འཁོན་གྱི་གདུང་འཛིན་ས་སྐྱ་པ། །ངག་དབང་ཀུན་བསོད་གྲགས་པ་རྒྱལ་མཚན་དཔལ། །བཟང་པོའི་མཚན་ཅན་ཉིད་དུ་ལེགས་སྤྲུལ་པ། །ཡིན་ཞེས་དུས་གསུམ་སྒྲིབ་མེད་གཟིགས་པ་ཡི། །འཕྲིན་ལས་མགོན་པོས་རབ་ཏུ་བསྔགས་པ་འདི། །ཀུན་ལས་ཁྱད་པར་འཕགས་པའི་རྣམ་ཐར་ཡིན། །དེས་ན་ཤཱཀྱའི་དུས་ན་མཽ་འགལ་བུ། །པདྨའི་དུས་ན་ཤྲཱི་སིངྷའི་མཚན། །སྲོང་བཙན་སྒམ་པོའི་དུས་ན་བློན་པོ་མགར། །ད་ལྟ་ངག་དབང་ཀུན་དགའི་མཚན་ཅན་ཡིན། །ཐོས་བསམ་སྒོམ་པས་ལུང་རྟོགས་ཡོན་ཏན་བརྙེས། །འཆད་རྩོད་རྩོམ་པས་བསྟན་པ་ཟླ་ལྟར་སྤེལ། །འཛིན་སྐྱོང་སྤེལ་བས་ཐུབ་པའི་རྒྱལ་ས་འཛིན། །མགོན་འདིའི་མཛད་པ་བྱིས་བློའི་ཡུལ་ལས་འདས། །དེ་སྐད་སྨྲ་བ་དཔལ་ལྡན་ས་སྐྱ་པ། །བརྒྱུད་པར་བཅས་ལ་སྙིང་ནས་དད་ཐོབ་པའི། །རྨད་བྱུང་རྒྱལ་བའི་བསྟན་པ་རིན་ཆེན་གྱི། །རྒྱལ་མཚན་འཛིན་པར་འདོད་པ་གང་དེའོ། །འདི་སྦྱར་དགེ་བས་བསྟན་འཛིན་སྐུ་ཚེ་བརྟན། །དགེ་འདུན་སྡེ་འཕེལ་བསྟན་པ་རབ་རྒྱས་ནས། །རྡོ་རྗེ་འཆང་དངོས་རྗེ་བཙུན་ས་སྐྱ་པའི། །བཤད་སྒྲུབ་འཕྲིན་ལས་རྒྱུན་མི་ཆད་པར་བསྔོ།། །།སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།